Emyr Davies (cyflwynydd)

Cyflwynydd, actor a chynhyrchydd teledu yw Emyr Davies (ganed 23 Ebrill 1959). Mae’n adnabyddus fel cyflwynydd Bilidowcar ac fel sylwebydd cyntaf Sgorio ar S4C.

 Bywyd cynnar 
Ganwyd Emyr Davies yn Llanymddyfri ar 23 Ebrill 1959. Symudodd y teulu i Bonymaen, Abertawe ym 1963 a chafodd ei addysg yn Ysgol Gynradd Gymraeg Lôn Las ac yna Ysgol Gyfun Ystalyfera. Graddiodd o Goleg y Brifysgol Aberystwyth ym 1980 cyn cymhwyso fel athro y flwyddyn ganlynol. Bu’n athro yn Ysgol Gymraeg Lôn Las am ddeg wythnos cyn ymuno â BBC Cymru fel is-rheolwr llawr ym 1981. 

 Gyrfa 
Wedi sefydlu S4C yn 1982 daeth yn un o gyflwynyr rhaglen gylchgrawn Bilidowcar hyd nes i'r rhaglen ddod i ben ym 1988. Yn ogystal a chyfrannu i amryw o raglenni Radio Cymru roedd hefyd yn trosleisio cartwnau ac yn actio mewn cyfresi teledu fel Dinas. 

Ym 1988 ymunodd a Ffilmiau'r Nant fel gohebydd a sylwebydd ar gyfer rhaglen Sgorio. Ef oedd yn sylwebu ar y gêm gyntaf i'w darlledu ar Sgorio, Barcelona v Espanyol, gem ddarbi Catalonia.

Treuliodd 30 mlynedd fel gohebydd, sylwebydd, cynhyrchydd ac uwch-gynhyrchydd gyda Ffilmiau'r Nant a Rondo ar Sgorio ac amryw o raglenni eraill fel Shotolau, Dei a Tom a Byd Pws.

Caerdydd 1981-8
Bu’n un o gyflwynwyr Bilidowcar o gychwyn S4C ym 1982 tan i’r cyfresi ddod i ben yng ngwanwyn 1988. Yn ogystal â chyflwyno’r rhaglen gylchgrawn Bilidowcar yn wythnosol, bu hefyd yn ei gyfnod gyda’r BBC yn cyflwyno amryw o gyfresi i Radio Cymru: Adar y Nos, Penblwydd Hapus a Meindiwch Eich Busnes. Cafodd ei flas cyntaf o fyd chwaraeon y cyfryngau drwy ohebu ar gemau pêl-droed ar Camp Lawn Radio Cymru ar brynhawnau Sadwrn a chyflwyno cyfres deledu Y Maes Chwarae yn nhymor 1986/8. Bu hefyd yn actio ym mhantomeimiau blynyddol Adran Blant y BBC yn ogystal â phortreadu’r Tywysog Roc ar daith Cwmni Whare Teg o Jiw, Jiw Jeifin Jenkins o gwmpas thetarau Cymru. Emyr hefyd oedd llais yr athrylith rygbi Carwyn James yn rhaglenni dogfen BBC Cymru a BBC Wales ar ei fywyd Diacon Y Sêt Gefen/Welsh Greats: Carwyn James (1928-1983). Bu hefyd yn lleisio gwahanol gymeriadau mewn sawl cyfres cartŵns gan gynnwys Mr Mostyn ac Inspector Gadget (BBC Cymru) a’r Smyrffs (Atsain). Ei waith olaf i BBC Cymru yn y cyfnod hwn oedd fel gohebydd drama ar gyfer rhaglenni Eisteddfod Genedlaethol Cymru Casnewydd 1988. Yn ogystal â’i waith gyda BBC Cymru bu hefyd yn actio’r cymeriad Henry Jones yn rhifyn Dihirod Dyfed: Wil Cefncoch (Teliesyn). Bu’n actio'r cymeriad Huw yn y ffilm Iâr Fach yr Haf (HTV). Ymddangosodd hefyd yn Dinas (HTV) yn portreadu dyn treth. Un o brofiadau mwyaf pleserus y cyfnod yn ôl Emyr oedd ymddangos fel egstra mewn ambell fideo pop ar gyfer cyfresi Caryl (HTV – Cymraeg a Saesneg).
bawd

Caernarfon 1988–presennol
Symudodd i Gaernarfon i fyw yn Awst 1988 ar ôl derbyn swydd gan ffilmiau’r Nant fel sylwebydd/cyflwynydd lleoliadau tramor cyfres chwaraeon newydd Ewropeaidd i S4C : Sgorio (Ffilmiau’r Nant yna Rondo Media). Tros y blynyddoedd gododd i fod yn gyfarwyddwr stiwdio, cynhyrchydd ac yna Uwch Gynhyrchydd y cyfresi tan iddo led ymddeol yn 2019. Yn ogystal â Sgorio bu hefyd yn cyflwyno cyfresi Shotolau a Y Ras Bysgota i Uned Hel  Straeon/Ffilmiau’r Nant; cwis i blant Ysgoloriaeth (Antena} a llais y gyfres garu eiconic Bacha Hi o ‘Ma (Antena). Bu hefyd yn cyflwyno cyfresi o’r cwis dafarn o gwmpas tafarndai Cymru Rownd Pwy? (Radio Cymru) a Pedweydd Dimensiwn (Radio Cymru).

Fel Cynhyrchydd i Ffilmiau’r Nant bu’n gyfrifol am y cyfresi chwaraeon Rhwng Dau Dymor, y cwis chwaraeon Taclo a Ras yr Wyddfa yn 25 oed. Yn y byd antur awyr agored bu’n gyfrifol am gyfresi anturiaethau: - y ddau frawd Dei a Tom; Caradoc Jones, y Cymro cyntaf i gyrraedd Copa Eferest Antur Caradoc; a theithiau y digrifwr unigryw Dewi Morris Byd Pws. Fe hefyd oedd Cynhyrchydd  y rhaglen ddogfen gan Ffilmiau’r Nant i BBC Wales ar fywyd a gyrfa pêl-droed John Toshack; John Benjamin Toshack MBE – Manager in Exile.

Yn Uwch-gynhyrchydd Rondo Media bu’n gyfrifol am oruchwylio nifer o gyfresi gan gynnwys: Sgorio, Y Byd yn Grwn, Trefor Only, Taro’r Bar, Clwb, Ar y Ffordd i’r Ffwti yn Ffrainc yn ogystal â Rhaglen Deyrnged Gary Speed a rhaglen ddogfen y pêl-droediwr Ben Davies.

Cyfeiriadau

Categori:Genedigaethau 1959
Categori:Cyflwynwyr teledu o Gymru
Categori:Pobl addysgwyd yn Ysgol Gyfun Ystalyfera
Categori:Cyn-fyfyrwyr Prifysgol Aberystwyth